এটাৰ পাছত আন এটা সফলতা অৰ্জন কৰাৰ পাছত অসমৰ হিমা দাসে ফিনলেণ্ডৰ টামপেৰত চলি থকা ২০ বছৰ অনূৰ্ধ্ব এথলেটিকছ চেম্পিয়নশ্বিপত ফেভাৰিট হিচাপে অৱতীৰ্ণ হৈ মহিলাৰ ৪০০ মিটাৰৰ ছেমি ফাইনেলত প্ৰৱেশ কৰিবলৈ সক্ষম হয়।
১০ জুলাই অৰ্থাৎ মঙলবাৰে প্ৰতিযোগিতাৰ উদ্বোধনীৰ দিনাই হিমাই হিটছত ৫২.২৫ ছেকেণ্ডেৰে প্ৰথম স্থান অধিকাৰ কৰে। হিটছত হিমাৰ প্ৰতিদ্বন্দ্বী জামাইকাৰ ষ্ট্ৰেছি আন উইলিয়ামছক অতি সহজে অতিক্ৰম কৰে। জামাইকাৰ এথলীটগৰাকীয়ে নিজৰ দৌৰ সম্পন্ন কৰিবলৈ সময় লয় ৫২.৭২ ছেকেণ্ড।
আনহাতে হিমাৰ উপৰি ৪০০ মিটাৰৰ ছেমি ফাইনেলত ভাৰতৰ আন এগৰাকী খেলুৱৈ জিষ্ণা মেথিউৱেও হিটছত ৫৪.৩২ ছেকেণ্ড সময় লৈ ছেমি ফাইনেলত নিজৰ স্থান সুৰক্ষিত কৰে।
উল্লেখ্য যে ২০ বছৰ অনূৰ্ধ্ব এথলেটিকছ চেম্পিয়নশ্বিপত ভাৰতৰ সকলো আশা তাৰকা দৌৰবিদ হিমা দাস। এছিয়ান গেইমছৰ পূৰ্বে নিজকে সাজু কৰি তুলিবলৈ উপযুক্ত মঞ্চ হিচাপে বিবেচিত হৈছে ২০ বছৰ অনূৰ্ধ্ব এথলেটিকছ চেম্পিয়নশ্বিপ। ইয়াত পদক মানেই যেন আগন্তুক জাকাৰ্টা এছিয়ান গেইমছৰ বাবে প্ৰচুৰ আত্মবিশ্বাস।
আনহাতে এই প্ৰতিযোগিতাৰ পিছত তেওঁ এছিয়ান গেইমছৰ প্ৰস্তুতিৰ বাবে ইউক্ৰেইনলৈ যাব আৰু ইউক্ৰেইনৰ পৰাই ইণ্ডোনেছিয়াৰ জাকাৰ্টাত অনুষ্ঠিত হ'বলগীয়া এছিয়ান গেইমছত ভাৰতৰ হৈ অংশগ্রহণ কৰিব বুলি জানিব পৰা গৈছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
